หุ้นเช้ายังทะยานเหนือ 1,000 จุด
ดัชนีภาคเช้าปิดที่ 1,005.53 จุด เพิ่มขึ้น 2.29 จุด (0.23%) แตะระดับสูงสุด 1,008.86 จุด และต่ำสุดที่ 1,001.12 มูลค่าการซื้อขาย 19,353 ล้านบาท
2 พ.ย. 2553

ดัชนีภาคเช้าปิดที่ 1,005.53 จุด เพิ่มขึ้น 2.29 จุด (0.23%) แตะระดับสูงสุด 1,008.86 จุด และต่ำสุดที่ 1,001.12 มูลค่าการซื้อขาย 19,353 ล้านบาท
นักวิเคราะห์ บล.บัวหลวง เปิดเผยว่า หุ้นไทยภาคเช้าเคลื่อนไหวในกรอบแคบ แต่ก็มีทิศทางทางเดียวกันกับภูมิภาคที่ส่วนใหญ่อยู่ในแดนบวก จากปัจจัยจีนประกาศตัวเลขเศรษฐกิจออกมาดีกว่าคาด ส่งผลให้ตลาดหุ้นไทยและเอเชียคึกคักขึ้นมาก และทำให้ประเด็นการอัดฉีดเม็ดเงินเข้าระบบ (QE) ของธนาคารกลางสหรัฐ (เฟด) มีความความน่ากังวลลดลง เพราะแม้ QE จะออกมาน้อยกว่าคาด กระแสเงินก็ยังต้องไหลเข้าในเอเชียอยู่ดี เพราะเศรษฐกิจยังคงแข็งแกร่ง และกระแสเงินก็ยังต้องไหลไปยังที่ๆคาดว่าจะให้ผลตอบแทนดีที่สุดอยู่ดี 
นอกจากนั้น กระแสเงินที่ไหลเข้ากองทุนตลาดเกิดใหม่พบว่ายังไหลเข้าต่อเนื่องเป็นสัปดาห์ที่ 22  แม้ตัวเลขซื้อสุทธิของนักลงทุนต่างชาติจะชะลอในช่วง 2 สัปดาห์ที่ผ่านมาก็ตาม
ปัจจัยตลาดวันนี้ ตลาดหุ้นสหรัฐปิดทรงตัวในวันจันทร์ก่อนที่สหรัฐจะจัดการเลือกตั้งสมาชิกสภาคองเกรสช่วงกลางสมัยในวันอังคาร และก่อนที่ธนาคารกลางสหรัฐ (เฟด) จะจัดประชุมกำหนดนโยบายในวันอังคารและวันพุธ ซึ่งสองเหตุการณ์นี้อาจเป็นตัวกำหนดทิศทางตลาดหุ้นสหรัฐสำหรับช่วงต่อไปในปีนี้และปีหน้า ราคา
น้ำมันปรับขึ้น เงินเหรียญสหรัฐและเงินบาททรงตัว เช้านี้ตลาดในภูมิภาคทรงตัวเช่นเดียวกัน คาดตลาดหุ้นจะใช้ความพยายามที่จะยืนเหนือระดับ 1,000 จุดให้ได้ แต่ระหว่างวันอาจเจอแรงขายทำกำไร
หลักทรัพย์ที่มีมูลค่าการซื้อขายสูงสุด 5 อันดับแรก คือ
PTTCH     มูลค่าการซื้อขาย 1,399 ล้านบาท ปิดที่ 151.50 บาท เพิ่มขึ้น 4.00 บาท (+2.71%) 
PTTAR     มูลค่าการซื้อขาย 1,193 ล้านบาท ปิดที่  32.50 บาท เพิ่มขึ้น 0.50 บาท (+1.56%) 
CPF         มูลค่าการซื้อขาย  921 ล้านบาท ปิดที่  23.70 บาท เพิ่มขึ้น 0.10 บาท (+0.42%) 
BJC         มูลค่าการซื้อขาย   850 ล้านบาท ปิดที่ 24.30 บาท เพิ่มขึ้น 1.40 บาท (+6.11%) 
ITD          มูลค่าการซื้อขาย  731 ล้านบาท ปิดที่ 5.05 บาท เพิ่มขึ้น 0.11 บาท (+2.23%)